Dr. M.J. du Plessis Gereformeerde Kerk Bellville Datum: 19 September 2004. (aand)
Vooraf: Skrifberyming 20:1:1
Lofpsalm 23:1 – 3.
Skriflesing: Handelinge 17.
Teks: Kategismus Sondag 10; Handelinge 17: 25 - 28.
Ook word Hy nie deur mensehande gedien asof Hy aan iets behoefte het nie, omdat Hy self aan almal lewe en asem en alles gee. En Hy het uit een bloed al die nasies van die mensdom gemaak om oor die hele aarde te woon, terwyl Hy vooraf bepaalde tye en die grense van hulle woonplek vasgestel het, sodat hulle die Here kon soek, of hulle Hom miskien kon aanraak en vind, al is Hy nie ver van elkeen van ons nie; want in Hom lewe ons, beweeg ons en is ons, soos sommige van julle digters ook gesê het: Want ons is ook sy geslag. (Handelinge 17:25-28 AFR53)
Hierdie preek van Paulus op die Areopagus was seker een van die beste preke wat 'n predikant nog ooit gepreek het, maar wat die minste uitwerking op die mense wat daarna geluister het, gehad het. Waarom?
Omdat die heidene die almag en alomteenwoordigheid van God nie verstaan nie.
Die heidene wil weet waar God is.
Hulle soek Hom sigbaar in 'n bepaalde vorm of berekenbaar in hulle wetenskap.
Uit vrees dat hulle die ware God iewers gaan misloop, het die Grieke afgodsbeelde vir elke moontlike god gaan oprig. Paulus het hierby aangesluit en vir hulle begin preek oor die almag van God.
Alles het goed gegaan totdat Paulus die onbeperktheid van God se almag en teenwoordigheid gepreek het:. Hy het opgestaan uit die dood.
Toe draai feitlik almal om en loop weg. Net 'n paar het gelowig geword.
Die heidene wil hulle afgode kan sien. Dit is waarom Paulus gesê het dat die Here nie in tempels bly wat met mensehande gemaak is nie. God woon in die onsienlike.
1. Die verhouding tussen die Here en ons.
2. Hoe wyd is die krag van die Here?
Al kan die Here nie soos 'n heidense afgodsbeeld op 'n plek neergesit word waar almal Hom kan sien nie, beteken dit nie dat Hy nie bestaan nie. Inteendeel ons God is so magtig dat Hy oor alles mag uitoefen sonder dat Hy gesien hoef te word!
Teenoor hierdie almagtige God staan die afgode wat gemaakte monde het, maar nie kan praat nie, en wat gemaakte hande het, maar wat geen vermoëns het nie.
God is 'n Hulp, want Hy help ons en versorg ons met die goeie. Hy is ook ons Skild omdat Hy die Satan keer om ons bo ons vermoëns te beproef.
God sorg onder alle omstandighede vir ons en voorsien in alles wat ons nodig het.
Ons noem die versorging van die Here die voorsienigheid.
Ons onderskei in die voorsienigheid van die Here die volgende dinge:
Ons sê die voorsienigheid van God is in die eerste plek die onderhouding en beplanning van God oor die hele wêreld.
Dit is nou letterlik oor alles; alles wat lewe, alle plante diere, en ook alle stoflike dinge.
Ons noem dit ook die algemene voorsienigheid.
Dan praat ons ook nog van die besondere voorsienigheid.
Dit is maar 'n naam wat ons self uitgedink het vir die saak, maar daarmee bedoel ons dat die Bybel leer dat die Here meer besondere aandag aan die mense gee.
Die Here gee meer om vir mense as vir diere, want die mense ‑ al is hulle ongelowiges ‑ is beelddraers van die Here, terwyl die diere en die plante dit nie is nie.
Die Bybel leer verder dat die Here 'n verdeling onder die mense bring. Sommiges word deur Hom verlos uit die sonde, en die ander nie.
Ons noem die versorging van die Here oor die wat Hy verlos en in die hiernamaals by Hom laat woon, die allerbesondere voorsienigheid van die Here.
Inderdaad bedoel ons met hierdie benaming die werk van die Here Jesus Christus, en die feit dat die wat Hy verlos het, nie verlore kan gaan nie.
Hierdie dinge is belangrik. Ons wil en moet dit wil weet.
Die betekenis van al hierdie dinge is dat die Bybel ons leer dat God nie maar net 'n onpersoonlike God is wat daar ver in die hemel is, en ons moet maar in ons eie tyd hier op die aarde voortgaan nie.
Daarom het ons hierdie saak ook uit die Bybel in ons belydenisskrifte oorgeneem.
Die voorsienigheid van God is ook die regering van God. God regeer nie by toeval nie.
Ons weet dat die Here alles beskik wat gebeur. Hy het 'n raadsplan uitgewerk, en so gebeur dit.
Wanneer die Satan ons aanval, is die Here Persoonlik daar om die mag van die Satan te beperk, en om ons ook die krag en die geloof te gee om deur elke beproewing te kan gaan.
Hy gee ons ook die wil en die vermoë om teen die kwaad te wil en te kan stry.
Die Here se verlossingsraad beteken vir ons die volgende:
Hy is in die daaglikse lewe my God. Hy kyk na my met groot liefde en ontferming.
Selfs in die oomblikke van die grootste gevaar, verloor Hy ons nie uit die oog nie. Hy bly ons Hulp en ons Skild wat die kwaad van ons afweer.
In Psalm 115 het die digter op die afgodsdienaars se vraag oor hoe wyd die mag van God strek, geantwoord: Die Here doen wat Hy wil.
Paulus het dit net anders gesê: Die Here word nie deur mensehande gedien asof Hy aan iets behoefte het nie, omdat Hy self aan almal lewe en asem en alles gee.
Prakties beteken dit net dat die Here nie voorgeskryf kan word nie. Daar is nie 'n mens of enige mag wat die Here kan bind, sodat die Here moet doen wat die persoon of die mag gedoen wil hê nie.
God is almagtig en alomteenwoordig in sy krag. Daar is dus geen plek waar Hy nie kan kom nie, en daar is ook geen plek waar Hy nie alle verset teen hom kan afbreek nie.
Dit is waarom die gelowiges die voorsienigheid van die Here bely:
Daarmee bely hulle dat die Here hulle beskermer en hulle hulp is.
Hy sal hulle ook te alle tye versorg en bystaan.
Daarmee bely ons ook dat daar niks toevallig of by toeval gebeur nie.
Hoeveel keer loën ons nie die Here op hierdie punt nie? Ons bely op grond van wat die Bybel ons leer dat daar niks gebeur wat God nie beplan nie, maar ons sê baie keer "toevallig het dit/dat gebeur." Dit is 'n fout, want in jou daaglikse lewe moet jy die suiwerheid van jou godsdiens handhaaf. As ons dit nie doen nie, dan verloën ons die almag van God met ons "onskuldige" taalgebruik ‑ soos wat ons dit noem.
U moet weet dat hierdie manier van praat nie so onskuldig is nie - dit is ongeloof, want die werklikheid binne‑in ons kom op hierdie manier uit.
Ons ondeurdagte taalgebruik kan dalk 'n openbaring daarvan wees dat ons in ons onderbewussyn God maar as 'n half magtige Wese beskou.
Ons moet dus daarteen waak dat ons nie in daardie sonde verval nie.
Kom ons roep maar net enkele dinge op wat die almag van God bewys:
Die Evangelie volgens Johannes begin deur te openbaar dat Jesus Christus die hele skepping op 'n almagtige wyse behartig het op God die Vader se bevel.
Ons moet altyd onthou dat die Here u vrygekoop het in Jesus Christus, en dat in Jesus Christus se lyde, dood en opstanding ons die bewys daarvan het dat God in sy mag onbeperk is - en dat Hy in die onbeperktheid van sy mag ook die verlossing oor ons vervul het.
By die Here ontvang ons die verlossingsgenade van die Here Jesus Christus, omdat sy genade net so groot is soos sy almag.
Ons ontvang nie by die Here genade volgens ons stand of geleerdheid nie. Hy seën die wat glo.
Daarom moet ons almal in voorspoed dankbaar wees, want daarin openbaar die Here sy liefde vir ons.
Ons kom almal soms in die moeilikheid.
Dit is juis in tyd van ons teëspoede dat ons moet onthou dat ons nog steeds onder die genade en raad van God is.
Uiteindelik het daar nog nie een van ons in 'n beproewing verlore geraak nie. God het ons nog almal elke keer daardeur gedra, en ons geloof nog by dit alles versterk ook!
Wanneer ons dwaal, of wanneer ons godsdiens verslap, dan beweeg die Here ons terug na Hom toe ‑ en dikwels is dit nodig dat Hy ons bekering aanhelp met straf.
Sy wil bepaal ons voorspoed, maar bepaal ook ons beproewinge en ook die straf wanneer ons volhard in ongehoorsaamheid.
Maar God se straf is nooit verdelging nie. Dit is altyd tot bekering en tot behoud van die ware gelowige.
Die raad van die Here bepaal oor die gelowiges dat hulle nooit verlore kan gaan nie.
Broeders en susters, die Almagtige openbaar sy raad aan ons sodat ons geloof in Hom groot en sterk mag wees. Laat ons daarom ook werk en leef tot eer van die Here ‑ sodat ons ons roeping wat Hy vir ons vasgelê het, nl. om Hom te verheerlik, kan nakom.